b"\n_START_ARTICLE_\nDavid Katan\n_START_SECTION_\nDelo na univerzah\n_START_PARAGRAPH_\nPo kon\xc4\x8danem \xc5\xa1tudiju je bil David Katan najprej 20 let (med letoma 1998 in 2006) izredni profesor na Univerzi v Trstu na oddelku za prevajalstvo (Scuola Superiore di Lingue Moderne per Interpreti e Traduttori, Universit\xc3\xa0 degli Studi di Trieste), nato pa se je zaposlil kot redni profesor na Univerzi v Salentu (Lecce, Italija) na oddelku za angle\xc5\xa1ki jezik in prevajalstvo, kjer u\xc4\x8di \xc5\xa1e danes. Leta 2012 je nekaj mesecev pre\xc5\xbeivel na Kitajskem kot gostujo\xc4\x8di predavatelj na Univerzi v Guangzhou na oddelku za tuje \xc5\xa1tudije, kjer je tudi ustanovil \xc5\xa1tudijsko smer prevajanja za doktorske \xc5\xa1tudente. Sprva sta smer obiskovala le dva \xc5\xa1tudenta doktoranda, ki sta se osredoto\xc4\x8dala na prevajanje turisti\xc4\x8dnih besedil s pomo\xc4\x8djo inovativnih korpusnih lingvisti\xc4\x8dnih orodij.\n_START_SECTION_\nDelo drugod\n_START_PARAGRAPH_\n\xc5\xbde ve\xc4\x8d let je urednik revije Cultus: the Journal of Intercultural Mediation and Communication, uvr\xc5\xa1\xc4\x8deni med priporo\xc4\x8dene prevodoslovne revije po Evropskem zdru\xc5\xbeenju prevodoslovcev (EST). Poleg tega je tudi \xc4\x8dlan uredni\xc5\xa1kega odbora revij RITT-Rivista internatiozionale di tecnica della traduzione - International Journal of Translation in ESP Across Cultures, ConneXions: International Professional Communication Journal in International Journal of Euro-Meditarranean Studies._NEWLINE_Poleg univerzitetnih in uredni\xc5\xa1kih dejavnosti je tako doma kot v tujini objavil tudi ve\xc4\x8d kot 60 \xc4\x8dlankov o prevajanju in medkulturni komunikaciji. Leta 2004 je iz\xc5\xa1la njegova knjiga Translating Cultures: An Introduction for Translators, Interpreters and Mediators, ki je \xc5\xa1iroko raz\xc5\xa1irjena kot u\xc4\x8dbenik za prevajalce na univerzitetni stopnji. Kasneje je v Pekingu iz\xc5\xa1el \xc5\xa1e ponatis._NEWLINE_Prevodoslovni strokovnjak je prispeval tudi publikacije k Routledge Encyclopaedia of Translation Studies (2008), The Routledge Companion to Translation Studies (2008), Benjamin's The Handbook of Translation Studies (2012) in Wiley-Blackwell The Encyclopedia of Applied linguistics (2013)._NEWLINE_\xc5\xbde ve\xc4\x8d kot 30 let pod okriljem podjetja TCO-International Diversity Management pou\xc4\x8duje o medkulturnih razlikah, poleg tega pa je tudi imetnik licence\xc2\xa0\xc2\xbbThe International Profiler\xc2\xab; propagira orodje Worldwork, ki je ustvarjeno, da bi posameznike na mednarodnih polo\xc5\xbeajih seznanilo s kulturnimi razlikami._NEWLINE_Nedavno je predstavil globalni vpra\xc5\xa1alnik o prevajalskem/tolma\xc4\x8devem statusu, rezultati so bili objavljeni v Hermes (2009), a Special Issue of Translation and Interpreting Studies (2011) in Benjamins (2012)."